ໂປແລນ ຈະເພີ້ມທະຫານ ຂຶ້ນເຖິງສາມເທົ່າ ຢູ່ຊາຍແດນ ຕິດກັບ ຢູເຄຣນ
ໂປແລນ ປະກາດແຜນ ທີ່ຈະເພີ້ມກຳລັງທະຫານ ຢູ່ຕາມຊາຍແດນ ຕິດກັບຢູເຄຣນ ຂື້ນເຖິງສາມເທົ່າ ເພື່ອຮັບມື ກັບການ​ກໍ່ກະບົດ ​ໃນ​ປະ​ເທດ​ດັ່ງ​ກ່າວ.
ໂປແລນ ໄດ້ປະກາດໃນວັນຈັນວານນີ້ວ່າ ຕົນມີແຜນຈະເພີ້ມ ກຳລັງທະຫານຂຶ້ນເປັນສາມເທົ່າ ຢູ່ຕາມຊາຍແດນທາງພາກ ຕາເວັນອອກສຽງໃຕ້ຂອງຕົນເພື່ອຮັບມືກັບການກໍ່ກະບົດ ທີ່ ຍັງດຳເນີນຢູ່ຕໍ່ມາໂດຍພວກແບ່ງແຍກດິນແດນນິຍົມຣັດເຊຍ ຢູ່ໃນປະເທດຢູເຄຣນ ທີ່ເປັນເພື່ອນບ້ານ ລັດຖະມົນຕີປ້ອງກັນປະເທດໂປແລນ ທ່ານ Tomasz Siemoniak ກ່າວຕໍ່ອົງ ການຂ່າວ ເອພີວ່າ ຈຳນວນທະຫານ ຢູ່ໃນສາມຖານທັບ ຈະເພີ້ມຂື້ນໃນຊຸມປີຈະມານີ້ຊຶ່ງອາດຈະມີ ຜົນສະທ້ອນຕໍ່ທະຫານຫລາຍພັນຄົນ ການປັບປ່ຽນດັ່ງກ່າວແມ່ນຈະຄ່ອຍໆຍົກຍ້າຍການເຕົ້າໂຮມກຳລັງຂອງກອງທັບ ໂປແລນ ໄປຈາກເຂດຊາຍແດນ ໃນພາກຕາເວັນຕົກຂອງປະເທດ ຄວາມເຄັ່ງຕຶງຍັງສູງ ໃນຢູເຄຣນ ເຖິງແມ່ນວ່າໄດ້ມີການຢຸດຍິງໃນເດືອນກັນຍາ ຜ່ານມາ ລະຫວ່າງ Kyiv ແລະພວກກະບົດແບ່ງແຍກດິນແດນນິຍົມຣັດເຊຍ ທີ່ບັນດາລັດຖະບານປະເທດຕາເວັນຕົກ ກ່າວວ່າ ໄດ້ຮັບການໜູນຫລັງຈາກມົສກູ ຣັດເຊຍໄດ້ປະຕິເສດຕໍ່ການ ກ່າວຫາດັ່ງກ່າວນີ້ ວໍຊໍ ໃຫ້ການສະໜັບສະໜູນ ຕໍ່ລັດຖະບານຢູເຄຣນ ໃນຄວາມດີ້ນລົນຕໍ່ສູ້ເພື່ອຍຶດເອົາດິນ ແດນຂອງຕົນຄືນ ຢູ່ທີ່ກອງປະຊຸມສຸດຍອດອົງການ NATO ໃນເດືອນກັນຍາຜ່ານມານີ້ ໂປແລນ ແມ່ນຮວມຢູ່ໃນບັນດາສະມາຊິກປະເທດຫຼາຍໆປະເທດທີ່ໄດ້ສະເໜີເປັນເຈົ້າພາບ ຕ້ອນຮັບເຈົ້າໜ້າ ທີ່ແລະອາວຸດຍຸດໂທປະກອນ ຈາກກອງທັບປະເທດພັນທະມິດ ໃນການເພີ້ມການມີໜ້າ ທາງທະຫານທະຫານຂອງຕົນເພື່ອຕອບໂຕ້ຕໍ່ບັນຫາຂັດແຍ້ງໃນຢູເຄຣນນັ້ນ